[{"text_idx": "#000005", "text": "En komentoj al la artikolo akademiano Valentin Melnikov argumentis, ke ne decas paroli pri seksa molestado sen firmaj pruvoj. Aldone li asertis, ke falsaj akuzoj multe pli oftas ol vera seksa g\u0302enado, kaj ke virinoj kun \u201dtro ric\u0302a fantazio\u201d povas fari tiajn asertojn, c\u0302ar ili efektive deziras tion pri kio ili plendas."}, {"text_idx": "#000010", "text": "Lige kun tiu deklaro la estraro de la Akademio levas la demandon, c\u0302u la malgranda nombro de virinoj en la Akademio estas rezulto de diskriminacio \u2013 kaj mem respondas nee:"}, {"text_idx": "#000012", "text": "Lau\u0306 la aktuala versio de sia retejo, la Akademio nun havas 43 anojn, el kiuj kvin estas virinoj. Libera Folio turnis sin al c\u0302iuj kvin virinaj membroj de la Akademio por ekscii, kion ili opinias pri la klarigo de la estraro, kiu subkomprenigas, ke simple mankas sufic\u0302e kompetentaj virinoj. Kvar el la kvin respondis."}, {"text_idx": "#000013", "text": "Libera Folio: C\u0302u ne ekzistas sufic\u0302e da virinoj kiuj povus plenumi la lingvokvalitajn normojn de la Akademio?"}, {"text_idx": "#000015", "text": "\u2013 Mi mem c\u0302iam serc\u0302as inajn kandidatojn por la elektoj de la Akademio, sed la afero ne estas tiel facila. Ankau\u0306 la lingva kapablo gravas, ke mi neniam proponus kandidaton nur c\u0302ar tiu homo estas virino. Krome mi trovis, ke pluraj el la virinoj, kiujn mi deziris proponi kiel kandidatojn, rifuzis la inviton. (Kaj unu proponita de mi kaj elektita en 2010 bedau\u0306rinde mortis kelkajn jarojn poste: tiu estis Lena Karpunina.)"}, {"text_idx": "#000016", "text": "\u2013 Mi g\u0302ojas diri, ke c\u0302iuj kandidatinoj proponitaj de mi estis elektitaj. Lau\u0306 mia impreso, la akademianoj neniam rifuzas kandidaton, nur c\u0302ar tiu homo estas ina. Sed ne estas facile trovi sufic\u0302e da tau\u0306gaj inaj kandidatoj."}, {"text_idx": "#000018", "text": "\u2013 Aktuale, post la elektoj el 2019 estas kvin akademianinoj. Sed aldonendas, ke pliaj 6 virinoj estas inter 11 Korespondantoj de la Akademio. Tiu relative nova kategorio de elstaraj personoj ligitaj kun la Akademio de Esperanto celas tiujn, kies okupoj au\u0306 funkcioj ne permesas konstante partopreni en la akademiaj laboroj. Per sia nomo kaj au\u0306toritateco ili ja apogas g\u0302in, kaj ili povas esti konsultitaj pri rilataj al sia specialig\u0302o lingvaj demandoj."}, {"text_idx": "#000019", "text": "\u2013 Do entute 11 virinoj en kaj c\u0302irkau\u0306 la Akademio ne s\u0302ajnas esti malbona rezulto. Kontrau\u0306e, pruvas la malfermig\u0302on de la Akademio al lingve kompetentaj kaj elstaraj esperantistinoj, sed ne lau\u0306 la kriterio \u201dsufic\u0302e da\u201d."}, {"text_idx": "#000021", "text": "\u2013 Mi absolute rifuzas la g\u0302eneraligon, ke virinoj malmultas en la akademio pro tio, c\u0302ar estas malmultaj inoj, kiuj kapablus plenumi la postulojn. Same kiel la eksig\u0302intaj forlasis la akademion ne pro sia netau\u0306geco. Eble virinoj preferas aliformajn agadkampojn kaj pli da vario, eble ne kontentas longtempe resti en la samaj pozicioj. Estas malmultaj virinoj en la akademio ne pro diskriminacio, sed c\u0302ar virinoj ne decidas kandidatig\u0302i por esti akademiano."}, {"text_idx": "#000022", "text": "\u2013 La klopodo de la akademio akcepti novajn membrojn kun speciala atento pri ties lingva fono, cele al reprezentado de kiel eble plej varia lingva spektro, estas bona bazo. En la voc\u0302donoj pri ies akcepto certe ne havas rolon c\u0302u temas pri viro au\u0306 virino, kvankam la jamaj membroj sekrete s\u0302atus se kandidatig\u0302us pli da virinoj por tiu posteno. Mi mem neniam spertis ajnan diskriminadon, sed mi tre bone memoras, ke dum mia unua apero en la akademio oni kun g\u0302ojo komentis, ke estas bonege havi inter la membroj plian virinon, aldone junan, c\u0302ar tiam mi estis la plej juna membro de la renoma institucio."}, {"text_idx": "#000023", "text": "Akademiano Tatjana Auderskaja ne vere respondis al la demando de Libera Folio, sed preferis esprimi sian indignon pro la blogaj\u0302oj, kiujn s\u0302i tamen lau\u0306 sia propra deklaro ne legis."}, {"text_idx": "#000026", "text": "\u2013 Kaj se oni esploras opiniojn g\u0302uste de virinoj, do mi perceptas min unuavice kiel homo ... Mi komprenas, ke en multaj eu\u0306ropaj (kaj ne nur) lingvoj homo kaj viro estas la sama vorto; sed en la mia, felic\u0302e, ne; kaj g\u0302uste tiel mi estis edukita. En la nuna movado por virinaj rajtoj mi trovas, apud seriozaj rezonoj, multajn strangajn, ridindajn kaj ec\u0302 abomenajn. La sola afero, kiu gravas \u2013 ke kaj viro, kaj virino estas homoj, kaj meritas saman estimon."}, {"text_idx": "#000028", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000030", "text": "Denove demisiis g\u0302enerala sekretario de TEJO"}, {"text_idx": "#000031", "text": "Akademio ne allogas c\u0302iujn sammaniere, do g\u0302ia konsisto dependas de faktoroj ne nur lingvaj. Al kelkaj elstaruloj estis ja proponita kandidatig\u0302o kaj ili respondis \u201cne, dankon\u201d. Mia \u201cHistorio de la Akademio (Itala E-Fed., 2018) plurloke atentigas pri la genra misproporcio inter g\u0302iaj membroj kun mencio de pasintaj situacioj kiuj povus vere esti konsiderataj seksismaj."}, {"text_idx": "#000032", "text": "Kiom la Akademio efektive \"distancig\u0302as\"?\nJen la plej klara, kion g\u0302i diras pri la insulta deliro de Valentin Melnikov:\n\"la bedau\u0306rinda elpas\u0302o de akademiano Melnikov (iuj el kies komentoj s\u0302ajnis montri diskriminaciemon kontrau\u0306 virinoj)\"\nKiu ajn povis legi la vortojn de VM, kie li interalie deklaras ke la plej multaj seksperfortoj estas dezirataj de la virinoj, kaj do la seksperfortuloj senkulpas kaj la viktimoj kulpas.\nAnkau\u0306 alimaniere li krude insultis Robert Nielsen, sekse g\u0302enatajn virinojn kaj c\u0302iujn homojn, kiuj deziras egalecon inter homoj.\nS\u0302ajnas al mi ke la Akademio \"distancig\u0302as\" de tio per distanco de centimetro, proksimume."}, {"text_idx": "#000033", "text": "Mi plene konsentas. La vortoj de V. Melnikov estas tute klaraj, kaj ne miskompreneblaj."}, {"text_idx": "#000034", "text": "La elekto de la vorto \"s\u0302ajnis\" estas bedau\u0306rinda, sed oni verkis la respondon sufic\u0302e rapide kaj ne povis cerbumi pri c\u0302iu nuanco."}, {"text_idx": "#000036", "text": "Mi ne diris ke la Akademio ne atentas pri nuancoj de la lingvo. Bonvolu relegi mian komenton."}, {"text_idx": "#000039", "text": "Estus eble argumenti ke V. Melnikov tion faris, sed ne tute klare. Mi mem kredas ke lau\u0306 la Statuto de la Akademio ne estas eble forigi lin pro liaj komentoj."}, {"text_idx": "#000041", "text": "Lau\u0306 mia kompreno, la fakto ke \"malfacilas trovi kompetentajn virinojn por la Akademio\" estas pli vasta problemo.\nMalfacilas trovi kompetentajn homojn por c\u0302iuj akademioj kaj aliaj gravaj taskoj.\nSed por viroj (ne c\u0302iuj, kompreneble, sed tro multaj) tio ne estas obstaklo. Ili ne bezonas kompetenton por eniri akademiojn. Ili bezonas nur troigitan fidon pri la propra valoro."}, {"text_idx": "#000042", "text": "La raporto de la t.n. Civito estas tute amuza. \"Io okazis, sed g\u0302i ne gravas, do ni diros nenion pri g\u0302i.\""}, {"text_idx": "#000043", "text": "Mi volus aldoni ion al la respondo de Katalin Kovats. La fakto, ke la profesion \"lingvo-instruisto\" ni jes ja konsideras en la plimulto de la landoj tipe virina fako estas klare ligita kun la fakto, ke g\u0302i estas ne sufic\u0302e bone salajrata. En la komenco de komputiko, antau\u0306 pli ol kvardek jaroj, granda plimulto el la komputistoj estis virinoj. Sed iom post iom kreskis la salajroj de komputistoj kaj nun, la plejmulto estas viroj. Esperanto-instruistoj ne ricevas salajron, do tiu argumento ne rolas. La fakto, ke virinoj ricevas malpli altajn salajrojn ol viroj, estas ja grava socia problemo, ec\u0302 pli grava lau\u0306 mi ol la fakto, ke iam iu viro tus\u0302is la pugon de iu virino. Sed la Akademio ne havas kiel rolon solvi la gravajn problemojn de la socio, kaj lau\u0306 mi, ec\u0302 se Akademianoj individue interesig\u0302as pri la problemo, ni ne povas kus\u0302igi tian problemon sur la tagordon de la Akademio. Ni nur povas esperi, ke estonte trovig\u0302os pli da virinoj inter la kandidatoj al la Akademio, c\u0302ar se la nombro de kandidatig\u0302intaj virinoj kreskos, certe simile kreskos la nombro de Akademianoj, sed tiu c\u0302i sama problemo koncernas ankau\u0306 multajn aliajn instancojn en kaj ekster la Esperanto-movado."}, {"text_idx": "#000044", "text": "La nombro de la Akademianoj estas 45; se ne s\u0302ang\u0302ig\u0302as la statuto, la eventuale pliig\u0302anta nombro da inoj kandidatig\u0302antaj ne influas tiun limon"}, {"text_idx": "#000050", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}]